Mueller-verslag oor Trump binnekort vrygestelDie Withuis (Foto: AP Photo/Andrew Harnik) Die spesiale ondersoeker Robert Mueller het 10 gevalle van moontlike inmenging tydens Amerikaanse pres. Donald Trump se verkiesingsveldtog ondersoek, het prokureur-generaal William Barr Donderdag gesê. Alhoewel Rusland duidelik wou inmeng by die 2016-verkiesing, het Trump se veldtog nie saamgewerk nie en Barr hou vol die president is nie skuldig aan enige oortreding nie. Die geredigeerde verslag sal na verwagting later Donderdag vrygestel word. Barr het bepaal “die bewyse is nie voldoende om te bepaal of die president ŉ dwarsboming-van-die-gereg-misdaad gepleeg het nie”. Die verslag is gebaseer op ŉ 22 maande lange ondersoek deur Mueller, die voormalige direkteur van die FBI. Barr het gesê hy sal ŉ weergawe van die verslag beskikbaar maak aan ŉ groep leiers van verskeie kongres-komitees om kritiek te verhoed van Demokrate wat versoek het dat die volledige verslag openbaar gemaak moet word. Trump het Donderdagoggend meer as 10 plasings op Twitter gedeel wat met die Mueller-verslag verband hou. Hy het die ondersoek veroordeel as die “Greatest Political Hoax of all time!” Hy het sy opposisie in die Demokratiese Party, insluitend Hillary Clinton, daarvan beskuldig dat hulle ongespesifiseerde misdade gepleeg het en gesê wetstoepassers was ook betrokke. “PRESIDENTIAL HARASSMENT!” het Trump geskryf. Mueller is in 2017 aangestel om enige inmenging te ondersoek. Dit het tot verskeie aanklagte gelei, insluitend teen Russiese burgers en verskeie voormalige lede van Trump se veldtog, insluitend sy veldtogbestuurder en prokureur. Geen Amerikaanse burger is aangekla van enige samewerking met Rusland nie. Barr het verlede maand ŉ vier bladsy lange opsomming van die verslag vrygestel waarin hy gesê het Mueller kon nie enige samespanning met Rusland opspoor nie. Demokrate is egter ontevrede oor die manier hoe Barr die verslag hanteer het, en hou vol hy probeer Mueller se gevolgtrekkings manipuleer om Trump te beskerm. Die party eis om die volledige verslag te sien.